Првог дана Кумановске битке највећа борба се водила на Сртевици. Четнички одред мајора Војина Поповића – војводе Вука и Седми пешадијски пук Дунавске дивизије под командом Александра Глишића бранили су положаје против надмоћнијих Турака. Памте се речи храброг Александра Глишића пре погибије: „Напред браћо, изгибосмо!“ Мајор Николајевић, командант Другог батаљона, својом присебношћу и храброшћу преокренуо је ток битке. Након погибије потпуковника Глишића, наредио је јуриш и кренуо напред са исуканом сабљом и српском заставом. Његово херојство је осоколило остале војнике који су кренули за својим командантом.